อลเวงเพิ่มทุนปตท.สผ.
สร้างความประหลาดใจให้นักลงทุนอย่างมากเมื่อจู่ๆ &#8220;เทวินทร์ วงศ์วานิช&#8221; ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. ได้แจ้งเลื่อนการประชุมวิสามัญผู้ถือหุ้น ครั้งที่ 1/2555 ในวันที่ 24 ส.ค. 2555 ซึ่งมีวาระเกี่ยวกับการเพิ่มทุนของบริษัท ตามคำทักท้วงของผู้ถือหุ้นและนักลงทุนบางส่วนที่ขอใช้เวลาศึกษารายละเอียดก่อนตัดสินใจ
27 ส.ค. 2555

สร้างความประหลาดใจให้นักลงทุนอย่างมากเมื่อจู่ๆ “เทวินทร์ วงศ์วานิช” ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. ได้แจ้งเลื่อนการประชุมวิสามัญผู้ถือหุ้น ครั้งที่ 1/2555 ในวันที่ 24 ส.ค. 2555 ซึ่งมีวาระเกี่ยวกับการเพิ่มทุนของบริษัท ตามคำทักท้วงของผู้ถือหุ้นและนักลงทุนบางส่วนที่ขอใช้เวลาศึกษารายละเอียดก่อนตัดสินใจ
ผลการยกเลิกการประชุมครั้งนี้ สร้างความกังวลให้ “เทวินทร์” เพราะเมื่อยังเพิ่มทุนไม่ได้สัดส่วนหนี้สินต่อทุนยังสูง 0.6-0.7 เท่าเมื่อรวมกับการจ่ายเงินค่าหุ้นบริษัท โคฟ เอนเนอร์ยี่ ทำให้ไม่สามารถซื้อกิจการที่เป็นธุรกรรมขนาดใหญ่ได้ในระยะนี้
ตามแผน PTTEP จะใช้เงินกู้ยืมระยะสั้น 950 ล้านปอนด์ (4.7 หมื่นล้านบาท) และเงินสดในมือเป็นแหล่งเงินทุนเริ่มแรกในการซื้อโคฟ และที่เหลือเป็นการใช้เงินจากการเพิ่มทุน
ทริส เรทติ้ง ระบุว่า แผนเพิ่มทุนของ PTTEP ทำให้โครงสร้างเงินทุนของบริษัทแข็งแกร่งขึ้น โดยอัตราส่วนเงินกู้รวมต่อโครงสร้างเงินทุนจะลดลงจาก 44% เหลือ 30%
การเพิ่มทุนครั้งนี้ เป็นครั้งแรกในรอบ 14 ปีของบริษัท และเป็นการเพิ่มทุนครั้งใหญ่ 9.6 หมื่นล้านบาท เพื่อนำเงินไปซื้อกิจการ โดยเป็นที่รู้กันว่าหนึ่งในกิจการที่ PTTEP จะเข้าซื้อและเป็นกิจการหลักที่ใช้เงินสูงถึง 6 หมื่นล้านบาท หลังจากเข้าประมูลแข่งกับบริษัท รอยัล ดัตช์ เชลล์ และชนะการประมูลได้หุ้นมา 91.37% เนื่องมาจากเชลล์ยอมถอนตัวจากการประมูล 
PTTEP เสนอซื้อสูงกว่าเชลล์ที่หุ้นละ 240 เพนซ์ เทียบเชลล์ที่ประกาศรับซื้อหุ้นละ 220 เพนซ์ และใช้เวลาประมูลแข่งกันนาน 5 เดือน กว่าจะยอมถอนตัว
“เทวินทร์” แจ้งว่า การยกเลิกการประชุมวิสามัญผู้ถือหุ้นในครั้งนี้ ไม่มีผลกระทบต่อสิทธิของผู้ถือหุ้นในการรับเงินปันผลระหว่างกาล งวด 6 เดือนแรกของปี 2555 ที่ประกาศไปแล้วก่อนหน้านี้โดย ปตท.สผ.ได้จ่ายเงินปันผลดังกล่าวแล้วจำนวน 2.80 บาทต่อหุ้นเมื่อวันที่ 22 ส.ค. 2555 และไม่มีผลกระทบต่อการดำเนินงานของบริษัท เนื่องจากได้มีการวางแผนการใช้เงินและรักษาสภาพคล่องทางการเงินไว้เรียบร้อยแล้ว รวมทั้งไม่มีผลกระทบต่อการเข้าซื้อหุ้นบริษัท โคฟ เอนเนอร์ยี่ ซึ่งได้มีการสำรองเงินสดและจัดเตรียมเงินกู้เรียบร้อยแล้วเช่นกัน 
ส่วนแผนการลงทุนในอนาคตโดยเฉพาะแผนการลงทุนขนาดใหญ่ ปตท.สผ.จะพิจารณาควบคู่ไปกับการเพิ่มทุนต่อไป
อย่างไรก็ตาม กำหนดการที่กระชั้นทำให้ PTTEP ไม่สามารถเข้าชี้แจงกับผู้ถือหุ้นส่วนน้อยที่เหลืออีก 60% ซึ่งเป็นนักลงทุนต่างชาติได้ แต่ยังคงรู้สึกมั่นใจว่าถ้าได้เข้าพบแล้วผู้ถือหุ้นส่วนใหญ่จาก 60% น่าจะไม่คัดค้านแผน
นอกจากนี้ บริษัทยังยํ้าว่าความล่าช้านี้จะไม่ส่งผลกระทบใดๆ ต่อการเข้าซื้อกิจการของโคฟ ซึ่งกำลังเดินหน้าตามแผนและได้มีวงเงินสินเชื่อ 2,000 ล้านเหรียญสหรัฐ สำหรับการลงทุนนี้แล้ว
การประชุมคณะกรรมการจะมีขึ้นภายใน 1 เดือน และการประชุมวิสามัญผู้ถือหุ้นน่าจะมีขึ้นภายใน 2 สัปดาห์หลังจากนั้น ส่งผลให้แผนเพิ่มทุนล่าช้าออกไปจากแผนเดิมที่คาดว่าจะแล้วเสร็จในเดือน พ.ย. โดยยังเชื่อว่ามีโอกาสแล้วเสร็จภายในสิ้นปีนี้ หากการนำเสนอเข้าสู่คณะกรรมการบริษัทไม่สามารถทำได้ภายใน 1 เดือน และมีการเรียกประชุมผู้ถือหุ้นในเดือน ต.ค.นี้
การเลื่อนการประชุมนี้น่าจะไม่ส่งผลกระทบใดๆ ต่ออันดับความน่าเชื่อถือของ PTTEP จนกว่าแผนเพิ่มทุนจะได้ข้อสรุป 
ล่าสุดเมื่อวันอังคารที่ 21 ส.ค.ที่ผ่านมา คณะรัฐมนตรี (ครม.) ได้มีมติอนุมัติเงิน 6.4 หมื่นล้านบาทของ PTT เพื่อซื้อหุ้นเพิ่มทุนของ PTTEP เพื่อรักษาสัดส่วนการถือหุ้นใน PTTEP ไว้ไม่ต่ำกว่า 64.75%
อย่างไรก็ตาม การยกเลิกการประชุมวิสามัญเรื่องเกี่ยวกับการเพิ่มทุนครั้งนี้ สร้างความไม่มั่นใจให้นักลงทุน โดย PTTEP จะต้องพบกับผู้ถือหุ้น 60% ที่เหลือ แสดงให้เห็นถึงความเป็นไปได้ที่พวกเขาจะไม่เห็นด้วย ในกรณีที่พวกเขาไม่อนุมัติก็จะส่งผลในแผนการเพิ่มทุนล้มเหลว
มีความเป็นไปได้ว่า PTTEP อาจจะไม่ได้เงินจากการเพิ่มทุนตามเป้าเดิม 3,000 ล้านเหรียญสหรัฐ เนื่องจากราคาจัดสรรน่าจะต่ำกว่าแผนเดิม
ในกรณีเลวร้ายสุด หากแผนปัจจุบันล้มเหลว ความล่าช้าอาจจะทำให้ PTTEP ถูกลดอันดับความน่าเชื่อถือ และ PTTEP อาจจะไม่สามารถเพิ่มกำลังการผลิตได้ตามเป้าหมายที่วางไว้ที่ 5 แสนบาร์เรล ในปี 2558
อย่างไรก็ตาม นักวิเคราะห์บริษัทหลักทรัพย์ (บล.) ธนชาต เชื่อว่า ในที่สุด PTTEP จะประสบความสำเร็จในการเพิ่มทุนไม่ทางใดก็ทางหนึ่ง แต่ประเด็นนี้จะยังคงเป็นปัจจัยกดดันราคาหุ้นต่อไป
ดังนั้น ยังคงราคาเป้าหมายและแนะนำ “ขาย” PTTEP
นักวิเคราะห์ บล.เอเซีย พลัส แนะนำถือ เพราะระยะสั้นราคาหุ้นอาจจะถูกกดดันจากการเลื่อนอนุมัติการเพิ่มทุนออกไป ทำให้มีความคลุมเครือในเรื่องการเพิ่มทุนว่าหลังจากผู้บริหารทบทวนแผนแล้วข้อสรุปจะออกมารูปแบบใด และให้มูลค่าพื้นฐานสิ้นปีนี้ 167.51 บาท
ซิตี้กรุ๊ป เชื่อว่า การยกเลิกเพิ่มทุนครั้งนี้จะฉุดราคาหุ้นและนักลงทุนจะชะลอการลงทุนเพื่อดูสถานการณ์
เมื่อวันศุกร์ที่ 24 ส.ค.ที่ผ่านมา ราคาหุ้นทั้ง PTT และ PTTEP กอดคอกันร่วงเป็นวันที่สองหลังการประกาศยกเลิกประชุมผู้ถือหุ้นโดย PTT ปิดที่ 331 บาท ลดลง 3 บาทหรือลดลง 0.90% และ PTTEP ลดลง 1 บาทหรือลดลง 0.67% มาปิดที่ 149 บาท นับว่าร่วงแรงกว่าตลาดหุ้นไทยที่ปิดที่ 1,237.19 จุดลดลง 0.45 จุดหรือลดลงเพียง 0.04%
นักวิเคราะห์ บล.ไอร่า แนะนำซื้อ โดยให้ราคาที่เหมาะสมหุ้นละ 150 บาท เพราะมองว่า PTTEP จะได้รับปัจจัยหนุนจากราคาก๊าซที่คาดว่าจะปรับขึ้นในช่วงครึ่งหลังปีนี้ และการรับรู้ปริมาณขายที่จะเพิ่มขึ้นจากโครงการบงกชใต้ โครงการเวียดนาม 161 และโครงการเอส 1 รวมถึงความสามารถในการแข่งขันและเติบโตในระยะยาว แต่ราคาหุ้นยังถูกกดดันจากประเด็นยกเลิกเพิ่มทุน 
อย่างไรก็ตาม บล.ทรีนีตี้ ในฐานะที่ปรึกษาทางการเงินอิสระ ให้ความเห็นว่า ผู้ถือหุ้นควรอนุมัติให้เสนอขายและจัดสรรหุ้นสามัญเพิ่มทุนของ PTTEP ให้บริษัท ปตท. (PTT) ผู้ถือหุ้นใหญ่ที่จะทำให้ราคาหุ้นลดลงตามสัดส่วนหุ้นที่เพิ่มขึ้นจากการเพิ่มทุน 5.45%
ที่ปรึกษาทางการเงินอิสระ แสดงความเห็นว่า การเพิ่มทุนของ PTTEP สมเหตุผล ผู้ถือหุ้นควรอนุมัติการเข้าทำรายการที่เกี่ยวโยงกัน ซึ่งการจัดสรรหุ้นเพิ่มทุนให้ PTT จำนวนไม่เกิน 403 ล้านหุ้น นับเป็นส่วนสำคัญทำให้ PTTEP มีเงินทุนเพียงพอต่อเป้าหมายเชิงกลยุทธ์ และเป็นปัจจัยสำคัญต่อความสำเร็จในการระดมทุน เพราะสร้างความมั่นใจให้ผู้ถือหุ้นรายอื่นและนักลงทุนทั่วไปที่จะเข้าซื้อหุ้นเพิ่มทุน
ทริส เรทติ้ง ยังยืนยันอันดับเครดิตองค์กรและหุ้นกู้ไม่มีประกันของ PTTEP ที่ AAA พร้อมยืนยันอันดับเครดิตหุ้นกู้ด้อยสิทธิที่ระดับ AA ด้วยแนวโน้มคงที่